**E LUMEA CA TITANICUL…**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne-am îmbarcat pe-o navă către ţărmuri salvatoare,

Dar nu-i uşor s-ajungem la limanul izbăvirii;

E nava echipată de-aventura omenirii,

Dar noi nu suntem gata de un drum atât de mare…

Plutim la suprafaţa existenţei pământene

La clasa-ntâi, a doua sau a treia, către maluri

Şi unii simt mai tare ale vieţii dure valuri,

Iar alţii (bună soartă!) n-au deloc de ce se teme.

E greu ca cei cu luxul la picioare să-l împartă

Cu cei ce-n modestie îşi petrec călătoria,

De parcă-n altă parte ar ajunge cu mândria,

Şi nu-n acelaşi port, bătând cu toţii la o poartă…

Dar şi cei ce în sferele mai joase navighează

Au partea lor de vină, uneori, de răutate;

Invidia lucrează de la frate către frate

Şi poftele curioase sufletul li-l erodează.

Un aisberg de trufie, ignoranţă şi prostie

Ne stă în faţă, iar noi ştim prea bine că ciocnirea

Va fi fatală, însă aşa este omenirea -

La cârmă e degeaba, n-are stare de trezvie!

Viteza noastră-aduce aisbergul tot mai aproape,

Deşi el nu se mişcă - ne aşteaptă implacabil,

Iar timpul ne devine, din aliat, simplu contabil

Şi mulţi sfârşi-vor tragic, în vâltori adânci de ape…

Vor fi puţini cei care, pregătiţi de naufragii,

Vor pune, înţelepţi, pe ei, o vestă de salvare…

Deşi sunt prevăzute veste pentru fiecare,

Pieri-vor mulţi, căci aisbergul va face-atunci ravagii…

Epava vor găsi-o generaţii viitoare,

Uimite de-aşa soartă ce-au avut înaintaşii

Şi bine-ar fi ca ele să nu le repete paşii,

Iar nava lor să fie tot mereu învingătoare!